CELEX: 52020PC0774
Language: sl
Date: 2020-11-25
Title: Predlog SKLEP EVROPSKEGA PARLAMENTA IN SVETA o pooblastitvi Komisije, da glasuje za povečanje kapitala Evropskega investicijskega sklada

EVROPSKA KOMISIJA
            Bruselj, 25.11.2020
            COM(2020) 774 final
            2020/0343(COD)
            Predlog
            SKLEP EVROPSKEGA PARLAMENTA IN SVETA
            o pooblastitvi Komisije, da glasuje za povečanje kapitala Evropskega investicijskega sklada
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Unija, ki jo zastopa Komisija, je delničar Evropskega investicijskega sklada (EIS) od njegove ustanovitve. Trenutno ima 29,7 % delnic. Večina delnic (58,9 %) je v lasti Evropske investicijske banke. Preostale delnice (11,4 %) so v lasti drugih finančnih institucij.
               
               
                  Glede na pričakovani učinek krize zaradi COVID-19 ter da bi se z izvajanjem pričakovanega programa InvestEU kot dela večletnega finančnega okvira za obdobje 2021–2027 prispevalo k odzivu Unije in EIS na krizo, se [je] svet direktorjev EIS [odločil], da skupščini predlaga povečanje kapitala, na kateri mora imeti Komisija, ki zastopa Unijo kot delničar EIS, možnost glasovanja o povečanju.
               
            
            
               EIS je izračunal takojšnjo potrebo po povečanju odobrenega kapitala za 2 870 000 000 EUR, kar ustreza denarnemu vložku v višini 1 250 000 000 EUR. Za učinkovit odziv na krizo zaradi COVID-19 bi bilo treba kapital čim prej povečati. 
            
            
               Cilj tega predloga je omogočiti Komisiji, ki zastopa Unijo na skupščini, da glasuje za povečanje kapitala EIS. 
            
            
               
                  Predlog Komisije za uredbo Evropskega parlamenta in Sveta o vzpostavitvi programa InvestEU [2020/0108 (COD), uredba o InvestEU] v členu 32 določa udeležbo Unije v povečanju kapitala in je bil prvotno mišljen kot pravna podlaga za Komisijo, da glasuje za povečanje kapitala na skupščini EIS. Vendar je treba glede na to, da obstaja določena stopnja negotovosti glede začetka veljavnosti uredbe o InvestEU, predhodno sprejeti ločen sklep, ki Komisijo pooblašča, da glasuje za povečanje kapitala na skupščini, da se lahko obdobje vpisa za povečanje kapitala pravočasno začne. 
               
               
                  Tako bodo lahko delničarji EIS, razen Unije, zagotovili kapitalsko podporo, potrebno takoj po začetku obdobja vpisa, tudi če obdobje vpisa traja dlje časa, da se lahko vsi delničarji v skladu s svojimi pravili in postopki odločijo o svoji udeležbi. Unija lahko nato sodeluje v povečanju kapitala in vpiše delnice po začetku veljavnosti pravne podlage za svojo udeležbo in v skladu s to podlago (uredba o InvestEU), kot jo sprejmeta sozakonodajalca in če jo sprejmeta. V skladu s členom 5(3) statuta EIS bo imela vsaka članica možnost, da vpiše del povečanja kapitala, ustrezen razmerju med vpisanimi delnicami te članice in skupnim številom vpisanih delnic EIS pred povečanjem kapitala.
               
            
            
               •Skladnost z veljavnimi predpisi s področja zadevne politike
            
            
               
                  Dodatni kapital bo EIS omogočil izvajanje pričakovanega programa InvestEU kot ključnega izvajalskega partnerja, predvidenega v uredbi o InvestEU, in bo tako prispeval k izboljšanju konkurenčnosti ter socialno-ekonomske konvergence in kohezije Unije ter hkrati podpiral okrevanje po gospodarski krizi zaradi COVID-19, zlasti s podporo inovativnim MSP. To bo vključevalo prispevke na področjih inovacij in digitalizacije, učinkovite rabe virov v skladu s cilji krožnega gospodarstva, trajnosti in vključevalnosti gospodarske rasti Unije ter odpornosti in povezovanja kapitalskih trgov Unije, vključno z rešitvami, ki odpravljajo razdrobljenost kapitalskih trgov Unije in diverzificirajo vire financiranja za podjetja v Uniji. Poleg tega bo povečanje kapitala omogočilo nadaljnji razvoj vloge EIS pri upravljanju nacionalnih in regionalnih programov, s čimer bo prispevalo k ciljem politike EU glede izboljšanja dostopa MSP do financiranja, spodbujanja regionalnega razvoja in podpore ciljem unije kapitalskih trgov.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Sklep Sveta 94/375/ES vsebuje posebno določbo o povečanju kapitala v členu 3, v skladu s katero Svet na predlog Komisije in po posvetovanju z Evropskim parlamentom soglasno sprejme stališče Unije o morebitnem povečanju kapitala EIS in njeni udeležbi v tem povečanju. Glede na razvoj sodne prakse Sodišča Evropske unije, kar zadeva tako imenovane „sekundarne pravne podlage“, pa velja, da ta določba ne more služiti kot pravna podlaga za nov sklep o glasovanju o povečanju kapitala EIS in o udeležbi Unije v povečanju kapitala
                     1
                  . Namesto tega bi bilo treba predlagati pravno podlago v primarni zakonodaji.
               
               
                  Glede na cilje in dejavnosti EIS, kot so določeni v njegovem statutu in sklepih, ki jih sprejmejo njegovi upravljavski organi v skladu s statutom, ter glede na glavni cilj povečanja kapitala, tj. podpirati MSP, inovacije in delovna mesta, ob istočasnem obravnavanju drugih perečih potreb, kot so podnebne spremembe, pomoč zaradi COVID-19 in digitalizacija gospodarstva EU, zlasti z izvajanjem pričakovanega programa InvestEU, in s tem spodbujati ukrepe v podporo industriji Unije, se člen 173(3) PDEU šteje za ustrezno pravno podlago za predlagano pooblastitev Komisije, da glasuje za povečanje kapitala.
               
               
                  Sklep št. 562/2014 Evropskega parlamenta in Sveta z dne 15. maja 2014 o udeležbi Evropske unije v povečanju kapitala Evropskega investicijskega sklada (UL L 156, 24.5.2014, str. 1) je tudi temeljil na členu 173(3) PDEU.
               
            
            
               •Subsidiarnost (za neizključno pristojnost) 
            
            
               
                  Unija, ki jo zastopa Komisija, je kot delničar EIS izključno pristojna za glasovanje o odločitvah o povečanju kapitala EIS.
               
            
            
               •Sorazmernost
            
         
         
            
               
                  Dodatni odobreni kapital v obsegu, kot so ga vpisali delničarji EIS, bo EIS zagotovil kapital, ki ga potrebuje za prispevanje k ciljem EU.
               
            
            
               3.PRORAČUNSKE POSLEDICE
            
            
               
                  Predlog nima proračunskih posledic, saj glasovanje na skupščini o povečanju kapitala EIS Unije ne zavezuje k vpisu delnic. Proračunske posledice bodo nastale le zaradi uredbe o InvestEU, ki zagotavlja pravno podlago za udeležbo Unije v povečanju kapitala. 
               
            
            
               2020/0343 (COD)
            
            
               Predlog
            
            
               SKLEP EVROPSKEGA PARLAMENTA IN SVETA
            
            
               o pooblastitvi Komisije, da glasuje za povečanje kapitala Evropskega investicijskega sklada
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 173(3) Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  2
               ,
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)V skladu s členom 5(2) statuta Evropskega investicijskega sklada (v nadaljnjem besedilu: sklad) se odobreni kapital sklada lahko poveča s sklepom skupščine, sprejetim s 85-odstotno večino oddanih glasov.
            
            
               (2)Glede na pričakovani učinek krize zaradi COVID-19 ter da bi se z izvajanjem pričakovanega programa InvestEU
                  3
                kot dela večletnega finančnega okvira za obdobje 2021–2027 in z nadaljnjim razvojem vloge EIS pri upravljanju nacionalnih in regionalnih programov prispevalo k odzivu Unije in sklada na krizo, je sklad izračunal, da je treba odobreni kapital takoj povečati za 2 870 000 000 EUR. 
            
            
               (3)Svet direktorjev sklada [je sklenil], da skupščini predloži zahtevek za odobritev povečanja odobrenega kapitala sklada za 2 870 000 000 EUR z izdajo 2 870 novih delnic ter načinov plačevanja in drugih načinov za tako povečanje kapitala. Če se odobri povečanje kapitala, bo imela vsaka nova delnica nominalno vrednost 1 000 000 EUR, vsaka vpisana delnica pa bo vplačana do višine 20 % svoje nominalne vrednosti. Skupščina lahko zahteva vplačilo preostalih 80 % pod pogoji iz člena 7(3) statuta sklada. Vse delnice, obstoječe ali na novo izdane, bodo imele enako vrednost in imajo v vseh pogledih enake pravice.
            
            
               (4)Svet direktorjev je predlagal, da so na novo odobrene delnice na voljo za vpis v enotnem obdobju vpisa, ki se začne takoj po odobritvi povečanja kapitala na skupščini in konča 30. septembra 2021. Unija bo lahko sodelovala pri vpisu pod pogoji, določenimi v sklepu skupščine delničarjev, ko bo začela veljati pravna podlaga za odobritev udeležbe Unije v povečanju kapitala.
            
            
               (5)Da bi zastopnica Unije na skupščini lahko čim prej glasovala o povečanju kapitala, je sprejetje tega sklepa nujno. Zato velja, da je primerno uporabiti izjemo od roka osmih tednov in roka desetih dni iz člena 4 Protokola št. 1 o vlogi nacionalnih parlamentov v Evropski uniji, ki je priložen Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo. 
            
            
               (6)Iz istega razloga bi moral ta sklep tudi začeti veljati dan po objavi –
            
         
         
            
            
               SPREJELA NASLEDNJI SKLEP: 
            
            
               Člen 1
            
            
               Komisija, ki zastopa Unijo, je pooblaščena, da na skupščini Evropskega investicijskega sklada glasuje za predlagano povečanje kapitala v višini 2 870 000 000 EUR. 
            
            
               Člen 2
            
            
               Ta sklep začne veljati dan po objavi v Uradnem listu Evropske unije. 
            
            
                
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  
                        Sodba Sodišča z dne 6. maja 2008 v zadevi C-133/06, Evropski parlament proti Svetu Evropske unije, ECLI:EU:C:2008:257.
               
               
                  
                     (2)
                  
                        UL C , , str. .
               
               
                  
                     (3)
                  
                        Predlog uredbe Evropskega parlamenta in Sveta o vzpostavitvi programa InvestEU, 2020/0108 (COD).